กรุงเทพมหานครและปริมณฑล ปริมาณค่าฝุ่นละออง PM 2.5 ลดลงทุกพื้นที่อยู่ในเกณฑ์มาตรฐาน จากมาตรการต่างๆ ที่ดำเนินการอย่างเข้มข้นและสภาพอากาศที่ดีขึ้น
สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ (20 ก.พ.62) ภาพรวมคุณภาพอากาศอยู่ในระดับดีมากถึงคุณภาพดี โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 6 - 26 ไมโครกรัมต่อลูกบาศก์เมตร ซึ่งปริมาณฝุ่นละอองลดลงทุกพื้นที่จากเมื่อวานที่ผ่านมา (19 ก.พ.62) อยู่ในเกณฑ์มาตรฐาน เนื่องจากสภาพอากาศลมส่วนใหญ่ยังคงเป็นลมฝ่ายใต้และมีกำลังแรงขึ้นเล็กน้อย ระดับเพดานการผกผันของอุณหภูมิยังขยายสูงขึ้น ส่งผลให้การไหลเวียนของอากาศยังดีต่อเนื่อง ทั้งนี้คาดการณ์วันพรุ่งนี้ (21 ก.พ.62) จากโมเดลคาดการณ์ปริมาณฝุ่น PM2.5 ของ คพ. มีแนวโน้มเพิ่มขึ้นเล็กน้อย ซึ่งจากการดำเนินมาตรการป้องกันและลดปัญหาฝุ่นละอองของหน่วยงานต่างๆ อย่างเข้มงวด จะช่วยให้ปริมาณฝุ่นละอองลดลง        ทั้งนี้ คพ. และหน่วยงานที่เกี่ยวข้องได้ดำเนินมาตรการแก้ปัญฝุ่นละออง PM 2.5 อย่างต่อเนื่องด้วยมาตรการเร่งด่วน เพื่อควบคุมปริมาณฝุ่นละออง PM2.5 ไม่ให้เกินค่ามาตรฐาน เช่น ตั้งจุดตรวจรถยนต์วัดควันดำบริเวณจังหวัดรอยต่อบนถนนสายหลักและสายรองทุกเส้นทางที่มีรถบรรทุกและรถโดยสารมุ่งหน้าเข้ากรุงเทพมหานคร        สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com